Ses vas oor gesteelde skapeDie ses verdagtes wat in hegtenis geneem is. Die skaapkarkasse is ook op die foto te sien. Foto: SAPD, Bloemfontein Ses verdagtes tussen 22 en 45 jaar oud is Saterdagoggend in Bloemfontein in hegtenis geneem op aanklag van gesteelde skape. “Die skape is van Martin Landman van Harmonieplaas in Glen-distrik, gesteel,” het konst. Peter Kareli, woordvoerder van die polisie in die Vrystaat, in ŉ verklaring gesê. Kareli het gesê lede van die blitspatrollie in Bloemfontein het omstreeks 04:00 ŉ verdagte Mitsubishi 1 ton-vragmotor met ŉ bagasieseil op die N1 opgemerk. “Hulle het die voertuig afgetrek en die bestuurder het gesê hulle is konstruksiewerkers op pad na Bloemfontein. Een van die beamptes het egter opgemerk daar drup bloed agter uit die vragmotor en hulle het die 25 geslagte skape ontdek. Die skape se nekke is almal afgesny.” Die veediefstaleenheid van Bloemfontein is na die toneel ontbied en al ses verdagtes is in hegtenis geneem. Landman was nog nie bewus van die diefstal toe die polisie hom in kennis gestel het nie. Die skape, ter waarde van R40 000, is aan hom terugbesorg. Die verdagtes is almal van Bloemfontein en sal na verwagting Maandag in die landdroshof verskyn.